Хэкупсэ нэсу къыщIэкIащ ахэр
Шэджэм муниципальнэ районым щыгъуэ пэкIу щекIуэкIащ 2005 гъэм жэпуэгъуэм и 13-м Налшык къыщыхъуа щIэпхъаджагъэм хабзэмрэ цIыхубэ шынагъуэншагъэмрэ яхъумэу хэкIуэдахэм папщIэ.
Къулыкъур ирахьэкIыу зи псэ зыта хабзэхъумэхэм хуагъэува фэеплъу Шэджэм къалэм дэтым деж щекIуэкIа пэкIум зыкърагъэхьэлIат щIыпIэ администрацэм и лэжьакIуэхэм, IэнатIэ зэмылIэужьыгъуэхэм я унафэщIхэм, къулыкъу щызыщIэхэм, хэкIуэдахэм я Iыхьлыхэмрэ ныбжьэгъухэмрэ, егъэджакIуэхэмрэ еджакIуэхэмрэ.
Къызэхуэсахэм захуигъэзащ МВД-м и къудамэу Шэджэм районым щыIэм и унафэщI Хъандэхъу Ахьмэд:
— Нобэ дыкъыщIэзэхуэсар цIыхубэ шынагъуэншагъэр яхъумэну ята псалъэм хуэпэжу хэкIуэда ди щIалэхэм я фэеплъыр дигу зэримыхуар къэдгъэлъэгъуэну аращ. Ди республикэр мамыру щытынырщ, цIыхухэр хуиту псэунырщ ди ныбжьэгъухэм я псэр зыщIатар. Дэ ди къалэнщ абыхэм я фэеплъыр дигу идгъэлъыну. Абыхэм я лIыгъэр щапхъэщ полицэм, хабзэхъумэ IэнатIэм и лэжьакIуэ дэтхэнэм и дежкIи, — жиIащ абы.
Къулыкъур ирахьэкIыу щIэпхъаджащIэхэм япэува хабзэхъумэхэм ягъэлъэгъуа хахуагъэр зэращымыгъупщар, хэкIуэдахэм я фэеплъым пщIэ зэрыхуащIыр, апхуэдэ щIалэхэр зыгъэса адэ-анэхэм зэрахуэарэзыри абыхэм я гуауэр зэрыдагуэшри къыхигъэщащ Шэджэм район щIыпIэ администрацэм и Iэтащхьэм и къалэнхэр пIалъэкIэ зыгъэзащIэ ТекIушэ Артур.
— Хабзэхъумэ къулыкъур езыхьэкI щIалэ 35-м яхузэфIэкIащ ди республикэм и щхьэхуитыныгъэмрэ мамыр гъащIэмрэ яхъумэн, — жиIащ ТекIушэм. — Лъахъшэу щхьэщэ яхудощI Хэкум хуэпэж бын зыпIа адэ-анэхэм. А щIалэхэм я фэеплъ нэхур дэ зэи тщыгъупщэнукъым, абы я щапхъэм къыдэкIуэтей щIэблэхэр щIэтпIыкIынущ.
Къэрал кIуэцI Iуэхухэмрэ дзэ къулыкъумрэ я ветеранхэм я советым къыбгъэдэкIыу зэIущIэм къыщыпсэлъа Уэрыш Владимир жиIащ пэкIур щекIуэкI фэеплъым Шэджэм районым щыщу МВД-м и IэнатIэ зэмылIэужьыгъуэхэм къулыкъу щызыщIа цIыху 38-м я цIэхэр зэрытетыр, абыхэм хахуагъэрэ лIыгъэрэ ягъэлъагъуэу, мамырыгъэр яхъумэу, цIыхубэм я къэкIуэнур нэхуу щытын папщIэ я псэр зэратар, а лIыхъужьхэм я фэеплъыр цIыхухэм зэращымыгъупщэнур.
Шэджэм къалэ дэт 2-нэ курыт еджапIэм щIэс ныбжьыщIэхэр къеджащ я лъахэгъухэм ягъэлъэгъуа лIыгъэм, хахуагъэм, хэкупсэу щытыным, терроризмэмрэ экстремизмэмрэ пэщIэтыным теухуа усэхэм.
ПэкIум хэтахэр дакъикъэкIэ хуэщымащ къулыкъум пэрыту зи псэ зыта хабзэхъумэхэм, я фэеплъым удз гъэгъахэр тралъхьащ.
Къыхэгъэщыпхъэщ фэеплъ махуэм ирихьэлIэу Шэджэм районым егъэджэныгъэмрэ щэнхабзэмрэ пыщIауэ щыIэ IуэхущIапIэхэм лIыгъэм, Хэкум и щхьэхуитыныгъэм къыщхьэщыжыным теухуа дерс зэIухахэр, МВД-м и ветеранхэр зыхэт зэIущIэ зэмылIэужьыгъуэхэр зэрыщекIуэкIар, Iуэхум теухуа тхылъхэм я гъэлъэгъуэныгъэхэр къызэрыщызэрагъэпэщар.
КIарэ Элинэ.
